Hannah-beskuldigde aktief op Facebook | Netwerk24
Deur Jana Breytenbach 10 Oktober 2018 09:17
Geraldo Parsons, die tweede beskuldigdes in die moord- en verkragtingsaak van die Matiestudent Hannah Cornelius, blyk steeds heel aktief op Facebook te wees, al word hy sedert sy inhegtenisname in Mei 2017 in die Pollsmoor-gevangenis aangehou.
Die foto wat van Geraldo Parsons geneem is toe hy in die hof verskyn het. Foto: Facebook/Geraldo Parsons
Hy het selfs foto’s van homself op sy profiel gelaai van een van sy vorige hofverskynings tydens ’n voorverhoor in die hooggeregshof in Kaapstad.
Die jongste inskrywing, waar hy foto’s van ’n familielid se verjaardagpartytjie geplaas het, het Parsons Dinsdag om 04:01 geplaas.
Hierdie foto is op 9 Oktober om 03:57 op Geraldo Parsons se Facebook-profiel gelaai. Foto: Facebook/Geraldo Parsons
Daar is sowat tien foto’s met die opskrif: “My pis b*ll*s daai”.
Daar word gereeld foto’s onder sy profiel op Facebook gelaai.
Die foto’s is meestal van homself en diegene na aan hom, maar op 8 Augustus – die dag voor Vrouedag – het hy ’n inskrywing gedeel met ’n foto van ’n man wat ’n vrou probeer slaan en die boodskap wat lui: “ ’n Man wat ’n vrou slaan, is nie ’n man nie”.
Parsons het hierdie inskrywing op 8 Augustus gedeel. Foto: Facebook/Geraldo Parson
Die polisie ondersoek nou die gebruik van ’n selfoon in die tronk.
Parsons staan saam met Vernon Witbooi en Eben van Niekerk tereg op tien aanklagte. Hulle het skuld ontken op vier aanklagte van roof met verswarende omstandighede, drie aanklagte van menseroof, een aanklag van poging tot moord, een van verkragting en een van moord. Die vierde beskuldigde, Nashville Julius, staan tereg op twee aanklagte van menseroof en twee aanklagte van roof met verswarende omstandighede.
Hy het ook skuld op al die aanklagte teen hom ontken.
Cornelius se lyk is langs die pad naby ’n wynplaas buite Stellenbosch gevind. Sy is die laaste keer lewend gesien waar sy en haar vriend Cheslin Marsh in Birdstraat, Stellenbosch, in haar motor gesit het.
Die beskuldigdes het die studente na bewering met ’n skerp voorwerp soos ’n skroewedraaier gedreig en hulle in haar motor ontvoer. Die mans het na bewering met hulle na Kraaifontein gery, waar Marsh herhaaldelik aangerand is, met ’n skerp voorwerp gesteek, met bakstene gegooi en vir dood agtergelaat is.
Marsh sal na verwagting Woensdag getuig en sal kringtelevisieopnames gebruik om sy getuienis te staaf.
Cornelius se pa, Willem, het nog nie die saak bygewoon nie.
Haar ma, Anna, is in Maart vanjaar oorlede nadat sy by Scarborough gaan swem het.
Meer oor: Kaapstad | Hannah Cornelius | Hof | Facebook
OORSIG: Aangeklaagde wil dade erken in Hannah-hofsaak
Hannah glo in nek gesteek, met klippe geslaan